**Sărbătorile de zăpadă**

*Alexandru Ciocioi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sărbătorile de zăpadă

Am uitat să vă spun...

Vin sărbătorile de zăpadă! .... şi bradul de pe colţul mesei, uitat de un înger milostiv ca ideea, se umple de singurătăţi ademenind sfiala mâinii să aprindă în fiecare seară câte una, rezemând-o de un vis mai orb decât noaptea dar încă viu într-o inimă ce bate tăcută a rugăciune.

Vin sărbătorile de zăpadă!...şi darurile din căuşul vremii se vor răsturna în faţa uşii prăfuite în nemişcare, se vor răsturna peste o copilărie pe care nu mă ştiu să fi avut-o, dar care a îmbătrânit într-o poveste ce vrea să deschidă în fiecare dimineaţă zăvorul porţii.

Vin sărbătorile de zăpadă!... şi pe umărul unui verb, cu dreaptă socotinţă, colinda mai cântă un ger înfăşurat în ceaţă, să-l adoarmă inocent într-un mâine-dimineaţă.

Pe stradă, în paşi de timid, dansează şi ţipă marele întuneric de vid.